‘SPCG’รุกตั้งกองทุน-หุ้นกู้
4 หน่วยงาน บุกชมกิจการ SPCG คาดไตรมาส 3 นี้ ขายกองทุนรวมโครงสร้างพื้นฐานหุ้นกู้
29 ต.ค. 2565

4 หน่วยงาน บุกชมกิจการ SPCG คาดไตรมาส 3 นี้ ขายกองทุนรวมโครงสร้างพื้นฐานหุ้นกู้ 
น.ส.วันดี กุญชรยาคง ประธานกรรมการและกรรมการผู้จัดการใหญ่ บริษัท เอสพีซีจี (SPCG) เปิดเผยว่า เมื่อสัปดาห์ที่ผ่านมา ทีมผู้บริหารของบริษัทได้นำผู้บริหารพร้อมทีมงานกว่า 20 คน จาก 4 สถาบัน คือ บริษัท ทริส เรทติ้ง ทีมที่ปรึกษาทางการเงินจากสถาบันการเงินธนาคารกสิกรไทย (KBANK) ทรัสตี้ของธนาคารทหารไทย (TMB) ธนาคารทีเอ็มบี และตลาดหลักทรัพย์แห่งประเทศไทย (ตลท.) ลงพื้นที่สำรวจความพร้อมทุกด้านของโซลาร์ ฟาร์ม ในเครือเอสพีซีจี รวม 8 แห่ง 
ทั้งนี้ การเข้าเยี่ยมชมกิจการเพื่อเตรียมพร้อมของบริษัทที่จะดำเนินการออกกองทุนรวมโครงสร้างพื้นฐาน ประมาณ 5,500 ล้านบาท ซึ่งได้ยื่นไฟลิ่งต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้ว 
นอกจากนี้ จะได้เงินมาคืนเงินกู้โครงการ แล้วมีเงินเหลือจากกองทุนนี้ประมาณ 1,400 ล้านบาท เพื่อนำมาคืนเงินกู้ส่วนทุนที่มีเงื่อนไขเข้มงวด ขณะเดียวกันก็เตรียมแผนออกหุ้นกู้มูลค่าประมาณ 500 ล้านบาท และเมื่อดำเนินการเสร็จจะทำให้โครงสร้างทางการเงินของบริษัทแข็งแกร่งขึ้น
“ตามแผนพัฒนาธุรกิจช่วงครึ่งปีหลัง 2556 เตรียมนำเครื่องมือทางการเงินครบวงจรเข้ามาใช้สร้างประโยชน์สูงสุดแก่ผู้ถือหุ้น เอสพีซีจี ในระยะยาว ปรับสมดุลของบริษัทรองรับการบรรลุเป้าหมายใหญ่การจำหน่ายไฟฟ้าในเชิงพาณิชย์ครบ 36 โซลาร์ ฟาร์ม เพื่อให้ทุกฝ่ายมีส่วนร่วมสร้างอนาคตการเติบโตทางธุรกิจพลังงานอย่างมั่นคง” น.ส.วันดี กล่าว
ปัจจุบันการจำหน่ายไฟฟ้าในเชิงพาณิชย์เข้าระบบของการไฟฟ้าส่วนภูมิภาค (กฟภ.) เรียบร้อยแล้ว 16 โครงการ และจะขายเพิ่มอีก 5 โครงการ ส่วนที่เหลืออีก 15 โครงการ มั่นใจว่าสามารถขายได้ปีนี้
น.ส.ออมสิน ศิริ รองกรรมการผู้จัดการใหญ่ บริษัท เอสพีซีจี กล่าวว่า ผู้บริหารจากทั้ง 4 สถาบัน สนใจสอบถามเกี่ยวกับการใช้เงินลงทุนก่อสร้าง กำลังการผลิต การเลือกใช้เทคโนโลยีแผงเซลล์แสงอาทิตย์ของเคียวเซรา หม้อแปลงไฟฟ้าของเอสเอ็มเอ ซึ่งมีประสิทธิภาพการใช้งานสูง ด้วยการทำสัญญารับประกันคุณภาพผลิตภัณฑ์เป็นเวลา 25 ปี และ 10 ปี ตามลำดับ แต่ละโซลาร์ ฟาร์ม สามารถผลิตกระแสไฟฟ้าได้อย่างมีเสถียรภาพสูงกว่าค่าเฉลี่ยที่สถาบันการเงินประเมินไว้